b"\n_START_ARTICLE_\nPlatadedrama\n_START_SECTION_\nDi\xc3\xa0legs a 4 bandes\n_START_PARAGRAPH_\nEls Di\xc3\xa0legs a 4 bandes dels anys 2010, 2011, 2012 i 2013 foren els primers productes i activitats d'aparici\xc3\xb3 p\xc3\xbablica de la Plataforma de Dramat\xc3\xbargia de les Comarques Gironines. Les regles eren senzilles: emulant l'anterior funcionament dels Mon\xc3\xb2legs a 3 bandes, el dramaturg escrivia una pe\xc3\xa7a d'entre 20 i 30 minuts per a dos actors i un director, que no podia \xc3\xa9sser ell mateix. El dramaturg actuava tamb\xc3\xa9 com a productor, en el sentit que escollia i encap\xc3\xa7alava l'equip. Des de Platadrama es va exigir poc m\xc3\xa9s que aix\xc3\xb2, deixant un espai de llibertat caracter\xc3\xadstic i indispensable per a la iniciativa: el repartiment del pressupost va ser equitatiu, i no van prosperar les propostes d'unificaci\xc3\xb3 tem\xc3\xa0tica o d'altres tipus de constrenyiments m\xc3\xa9s enll\xc3\xa0 dels indicats.  _NEWLINE_L'estrena de les quatre edicions dels Di\xc3\xa0legs a 4 bandes va tenir lloc a la Sala La Planeta, instituci\xc3\xb3 sempre relacionada amb la plataforma. A m\xc3\xa9s a m\xc3\xa9s, l'edici\xc3\xb3 de l'any 2011 es va poder repetir a La Nau Ivanow de Barcelona i, la del 2012, a la Sala Beckett. Tots els textos han estat publicats a Off Cartell (Editorial Rema, Barcelona), revista catalana dedicada al teatre, als n\xc3\xbameros 5, 8 i 11, respectivament. El projecte va implicar, en total, 16 dramaturgs de proced\xc3\xa8ncies i formacions diferents, que van produir un total de 18 peces de durada curta i de tem\xc3\xa0tica diversa."